**Datum: 10.06.2024. SAOPŠTENJE ZA MEDIJE**

**Ispratili smo još jedan Teatar fest u Banjaluci**

Nakon sedam festivalskih dana i pet takmičarskih predstava, najboljom ovogodišnjom predstavom proglašena je predstava „Očevi i oci“ po romanu Slobodana Selenića, u režiji Veljka Mićunovića koji je dobio i nagradu za najbolju režiju. Domaćin održavanja ove predstave bila je kompanija m:tel, kao generalni sponzor Festa i cijele pozorišne sezone.

Nagrada za najboljeg glumca Festivala otišla je u ruke Aleksandra Vučkovića za ulogu Mihajla Medakovića u predstavi "Očevi i oci", dok je nagradu za najbolju glumicu osvojila Jelena Filipović za ulogu u predstavi "Ništa nećemo zaboraviti" u režiji Juga Đorđevića Pozorišta „Bora Stanković“ Vranje.

Ove godine, dvije specijalne nagrade osvojili su Sena Đorović za ulogu Nanke u predstavi "Očevi i oci" i Srđan Aleksić za ulogu Nikole u predstavi „Ljudi od voska“ Mate Matišića Narodnog pozorišta Sombor.

Kako navode iz Narodnog pozorišta RS, Direkcija festivala odlučila je da se od ove godine fond nagrada obogati sa još dvije nagrade u želji da se sačuva uspomena na dva značajna pozorišna umjetnika koja su dala naročit doprinos razvoju pozorišne umjetnosti u regionu, a posebno je značajan njihov rad u Narodnom pozorištu Republike Srpske – Nagrada za govor „Milorad Telebak“ i Nagrada za scensku poetiku „Mladen Materić“.

Prvu nagrada za scenski govor „Milorad Telebak“ osvojio je ansambl Narodnog pozorišta Sombor i lektor dr Dejan Sredojević za predstavu "Ljudi od voska", a Nagradu za scensku poetiku „Mladen Materić“ osvojio je ansambl Pozorišta „Bora Stanković“ Vranje za predstavu "Ništa nećemo zaboraviti“.

U ime dugogodišnjeg prijateljstva sa Teatar festom, ove godine je nagradu za najbolju režiju i dvije specijalne nagrade dobitnicima uručila Milica Kondić iz kompanije m:tel.

Do sljedeće godine i novog festivala za sve poštovaoce pozorišne umjetnosti, kompanija m:tel preporučuje da uživate u redovnom repertoaru ove pozorišne kuće!

Ključne riječi: mtel, Teatar fest Petar Kočić 2024
Izvor fotografije: m:tel PR